<classify> MAHAKAMA ya Hakimu Mkazi Kisutu, Dar es Salaam imepanga Agosti 19, mwaka huu kutoa uamuzi wa ama kuoneshwa kwa video au la katika kesi ya uchochezi inayowakabili viongozi tisa wa Chama cha Demokrasia na Maendeleo CHADEMA, akiwemo Mwenyekiti wake, Freeman Mbowe.Wakili wa Serikali Mkuu, Faraja Nchimbi leo amedai mbele ya Hakimu Mkazi Mkuu, Thomas Simba kuwa kesi hiyo imekuja kwa ajili ya kutolewa uamuzi mdogo na wako tayari kusikiliza.Wakili wa utetezi, Gaston Shundo amedai kuwa, mawakili wanaosikiliza kesi hiyo wapo Mahakama Kuu kwenye kesi ya madai namba 182019 ya aliyekuwa Mbunge wa Singida Mashariki, Tundu Lissu dhidi ya Spika wa Bunge akipinga kuvuliwa ubunge.Amedai kuwa maombi ya madai ipo mbele ya Jaji Sirillius Matyupa.Alidai katika kesi hiyo, Lissu anaomba kupata amri kuhusiana na uamuzi wa kuvuliwa ubunge.Julai 26, mwaka huu upande wa utetezi ulipinga kuonyesha kwa mkanda wa video uliotolewa na upande wa mashitaka.Wakili Peter Kibatala amedai kuwa upande wa mashitaka ulipaswa kuandika barua kwa uongozi wa mahakama kuomba kutumika kwa kituo cha mafunzo kuonesha maudhui yaliyopo katika mkanda huo wa video.Alidai, upande wa mashitaka walipaswa kuandaa vifaa vyote muhimu ikiwemo waya na projekta ambavyo vingewezesha kuonekana kwa video hiyo na sio wajibu wa mahakama kuandaa.Akijibu hoja hizo, Wakili wa Serikali Mkuu, Paul Kadushi alidai mapingamizi hayo hayana msingi wa kisheria isipokuwa ni maoni binafsi.Alidai si kila kinacholetwa mahakamani kinapaswa kutolewa kama ushahidi na kwamba kutumia kamera na tepu ni kwa sababu ni vielelezo tayari vimepokelewa na mahakama.Hakimu Simba aliahirisha kesi hiyo hadi Agosti 19, mwaka huu kwa ajili ya kutoa uamuzi.Mbali ya Mbowe washitakiwa wengine katika kesi hiyo ni Katibu Mkuu Taifa, Dk Vincent Mashinji , Mbunge wa Iringa mjini, Peter Msigwa, Naibu Katibu Mkuu Taifa, Zanzibar, Salum Mwalimu, Mbunge wa Kibamba, John Mnyika, Katibu Mkuu Taifa, Vicent Mashinji na Mbunge wa Kawe Halima Mdee.Wengine ni Mbunge wa Tarime Vijijini, John Heche, Mbunge wa Tarime Mjini, Ester Matiko na Mbunge wa Bunda, Ester Bulaya.  <topic>: KITAIFA 